Document ID: /fineweb-2-swissfilter-quality_10-filterrobots/filtered/02823.jsonl.gz/30

Od 5. – 7. listopada 2017. u misijskom je centru održana duhovna obnova kao priprava za proslavu sv. Franje, zaštitnika misije. Obnovu je predvodio fra Josip Vlašić iz Pazina, poznat kao pokretač e-duhovnih vježbi koje slijede i mnogi članove naše misijske zajednice. Fra Josip je prvog dana govorio na temu: „Oprostiti Bogu, sebi i drugima“. Govoreći o svetipisamskoj prispodobi o rasipnom sinu fra Josip je naglasio da je rasipni sin rasipan u trošenju, a otac u praštanju. Nepraštanje je znak oholosti. Ako Bog nama prašta onda smo dužni opraštati drugima, ali i nama samima. Bez opraštanja nema mira, a o tome nam svijedoči stariji sin koji je nemiran jer otac oprašta, a on ne. Tema drugog dana je bila: „Dotakni moje rane, Gospodine!“ Kada dođemo u nebo - naglasio je voditelj obnove - Bog će tražiti da mu pokažemo naše rane. Ako ih ne budemo imali pitat će zar ništa nije bilo vrijedno naše borbe. Ne postoji čovjek koji nije ranjen, jer je Bog sam ranjen. Zato je važno da poput gubavac iz svetog pisma ne krijemo svoje rane, nego ih donesemo Bogu. Isus se sažali nad bolesnim i dotače ga se. Isus nas sve želi dotaknuti u našim ranama. Dopustimo mu to! Posljednjeg dana voditelj obnove je govorio o temi: „Što nam je potrebno za osobnu sreću i nutarnji mir?“ Naglasio je da ispunjenje naših želja nije preduvjet sreće i mira, jer nesretnim nas ne čine okolnosti života, nego naš odnos prema njima. Ako izgradimo ispravan odnos prema Bogu, imat ćemo ispravan odnos prema drugim ljudima, prema životnim okolnostima i to je preduvijet da ćemo se unatoč poteškoćama osjećati sretno i mirno. Uz predavanja bila je prigoda za sakrament ispovijedi i duhovne razgovore, molila se krunica i razmatrao križni put, slavljena sveta misa i klanjanje Presvetom oltarskom sakramentu.